सुमिता समझ नहीं पा रही कि विशु और रजत में से किसे चुने, सच्चे प्यार को समझने में वक्त लगा
रजत अगर दबाव डाले, मजबूर करे तो क्या वह पिघल नहीं जाएगी? क्यों नहीं अधिकार जता उसके मन के खाली कलश को भर देता?
उस सूने, निर्जन मंदिर में आकर सुमिता को कुछ शांति का एहसास हुआ। शहर के कोलाहल, वाहनों के शोर से दूर इस वीरान जगह में बने इस छोटे-से मंदिर में, जहां कोई भूला-भटका ही आता है, शायद सुमिता की तरह का कोई, जो भीड़ में अपने को अकेला महसूस कर एकांत की तलाश करता है।
मंदिर के चबूतरे पर बैठी वह लगातार दुर्गा की मूर्ति को देखे जा रही थी। उनकी आंखों को देखकर उसको शक्ति मिलती है। कितना भव्य व विशाल रूप है दुर्गा का! महामयी दुर्गा, दुष्टों का संहार कर निर्बल व दुखियों की रक्षा करती है। अपने तेज से उसने इस वीरान कोने को भी प्रदीप्त कर रखा है। तो क्या सुमिता अपने आपको दुर्बल मानती है? वह क्या दुर्गा मां के पास शक्ति लेने आती है? 'नहीं-नहीं, मैं दुर्बल नहीं हूं,' सुमिता ने सोचा, 'मेरा आत्मविश्वास और मेरा आत्मसम्मान ही मेरा संबल है, मेरी शक्ति है।'
फिर क्यों आई है घर से इतनी दूर, किससे भाग रही है सुमिता? एक बार पहले भी आई थी सुमिता यहां। आई कहां थी, जबरदस्ती लाई गई थी तब। बहुत डरी हुई थी। उस सुनसान जगह पर सिहर गई थी। लंबे-लंबे विशाल पेड़ और जंगल जैसी उगी बड़ी-बड़ी घास। चलो तो डर लगता था कि कहीं कोई कीड़ा न काट ले, पर दुर्गा मां को सामने देख उसका साहस लौट आया था।
बहुत अधिकार से रजत उसे यहां लाया था, लेकिन उसके रौद्र रूप को देखकर चुप हो गया। उसके कठोर चेहरे को देख लोग उससे बात करने से पहले पल-भर को सोचते जरूर हैं, पर रजत तो कितना निर्भीक है। उसके गुस्से को अपनी हंसी से उड़ाकर बार-बार उसे अपने मोहपाश में बांध लेता है। उसकी आंखें कुछ इस तरह बोलती हैं कि वह अवश-सी हो जाती है।
लेकिन विशु के आगे वह किसी की भी कल्पना नहीं कर पाती। विशु है भी तो ऐसा ही, जिसे देख और कुछ देखने या पाने का मन नहीं होता। मुसकराती आंखें, लबों पर थिरकती हंसी, लंबा कद, सांवला रंग, माथे पर आई बालों की लटों को हल्का-सा झटका दे पीछे करता है तो फिर से वे उसके चमकते माथे को चूमने को मचल उठती हैं।
सुमिता भी तो यही चाहती है, केवल एक बार उसके माथे को चूम ले, उसके हाथों के स्पर्श को अपने शरीर पर महसूस करे। 'लेकिन यह सब क्या सोच रही हूं मैं', सुमिता ने अपने को चेताया, 'विशु मेरा है ही कहां, शादी कर अपनी जिंदगी खुशी से गुजार रहा है।'
पिछली बार जब मार्केट में मिला था तो सिगरेट का धुआं छोड़ते हुए अपनी चिर-परिचित मुस्कान में उसने बताया था कि अब तो पिता भी बनने वाला है। चार महीने बाकी हैं। उत्फुल्ल चेहरा, उसकी खुशियों को प्रकट कर रहा था। पर सुमिता कहां सुन रही थी उसकी बात, सिर्फ धुएं को अपने में जज्ब कर रही थी, उसके चेहरे को अपनी आंखों में समेटने की कोशिश कर रही थी, जिससे वह उसे हमेशा निहारती रहे।
विशु जब मिलता है, एक झंझावत-सा आ जाता है उसके जीवन में। वह कितनी मुश्किलों से उसे भुलाती है, लेकिन फिर सामने आकर सारी कोशिशों पर पानी फेर जाता है। सुमिता चाह कर भी नहीं भूल पाती विशु को, जिसके साथ पल-पल जीना चाहती थी, उसे भूल पाना क्या इतना आसान है सुमिता लिए।
और एक तरफ यह रजत है, सब कुछ जानते हुए भी सुमिता के आगे-पीछे घूमता रहता है। कितनी बार कह चुकी है कि वह शादी नहीं करेगी, पर रजत है कि जब देखो तब अपनी कार में रास्ता रोके मिलता है। हाथ पकड़कर उसे कार में बिठा लेता है, पर 'मैं क्या बच्ची हूं, इनकार भी तो कर सकती हूं, आने का रास्ता ही बदल सकती हूं।' यह करके देखा है सुमिता ने, लेकिन सब व्यर्थ गया। हर जगह रजत साये की तरह लगा रहता है।
काश, ऐसा विशु करता, अधिकार से उसका हाथ पकड़कर अपनी कार में बिठा लेता। क्या वह मना करती? आज भी सुमिता केवल उसे छूकर महसूस करना चाहती है, लेकिन क्यों?
रजत विशु से ज्यादा सुंदर है। गौर वर्ण, भरा चेहरा, लाल गाल, चौड़ा माथा, हाथों में चमकती हीरे की अंगूठियां, नीले रंग के सूट में उसका चेहरा और भी खिल जाता है। हाथ में डनहिल का पैकेट, लेकिन इतनी कीमती सिगरेट का धुआं उसके अंदर कड़वाहट क्यों भर देता है? विशु के सांवले चेहरे को अपने से बांधना क्यों चाहती है वह?
अम्मा को तो ये बड़े बाप के बेटे बिल्कुल अच्छे नहीं लगते। ‘नहीं, धकियाना अपनी बेटी को। फिर अपनी जात-बिरादरी का हो तो भी सोचें। मुआ मांस-मछली सब खाता है, क्या पता शराब-सिगरेट भी पीता हो।’
लेकिन अम्मा ने तो विशु की मध्यमवर्गीय मानसिकता पर भी चोट की थी! ‘आखिर है क्या उसके पास, घर तक तो है नहीं। अरे, पास में ढेला भी तो होना चाहिए, सिर्फ मुसकराहटों से पेट नहीं भरता।’ विशु का हर पल मुस्कुराना कभी-कभी उन्हें खिजा जाता था।
अम्मा की बातें सुनकर कई बार उसे चिढ़ होती है। अनीता छोटी है, फिर भी समझाती है उसे, "दीदी, विशु भैया तो बहुत अच्छे हैं, लेकिन जब उन्होंने तुम्हें नहीं समझा, तो उन्हें भूल जाओ। रजत भैया भी तो कितना प्यार करते हैं तुम्हें।"
भूल जाए विशु को सुमिता! पहले प्यार को भुलाना आसान होता है क्या? और फिर रजत से शादी करके वह उसे सही मायने में प्यार कर पाएगी? मन कचोटेगा कि प्यार किसी से और शादी किसी से। विशु ने भी तो ऐसा किया है।
तो क्या यह प्यार एकतरफा था? सुमिता क्यों छल रही है अपने आपको? रजत क्यों नहीं उसे अधिकार जता मना लेता। कहता है, "जब तक तुम नहीं कहोगी, मैं तुम्हें विवश नहीं करूंगा। इसी तरह इंतजार करता रहूंगा।"
कई बार तो गुस्से में सुमिता ने यहां तक कह दिया, "तो फिर सारी उम्र इंतजार करते रहना।" पर रजत कहां मानने वाला है! कहने लगा, “सुमि, तुम जिस मृग-मरीचिका के पीछे भाग रही हो, वहां से केवल खाली हाथ ही लौटोगी।"
"जरूरी तो नहीं कि मैं शादी करूं।”
"हां, जरूरी तो नहीं है। लेकिन अकेले विशु को भुला पाओगी? मैं साथ दूंगा तुम्हारा उसे भुलाने में।"
“मैं उसे प्यार करती हूं, यह तुम अच्छी तरह से जानते हो। आखिर तुम समझते क्यों नहीं? जानते तो हो किसी दूसरे को इस दिल में बसाना मेरे लिए कितना मुश्किल है। मेरा मन तो रीत गया है। अब तो मात्र खाली कलश है मेरा मन, उसे खाली ही रहने दो।"
“मैं उसे भर दूंगा, सुमिता। अपने प्यार के अमृत से, विशु को तुम भूल जाओगी।"
उफ! कितनी सारी बातें हैं, इन सबसे मुक्त होने के लिए ही तो सुमिता यहां चली आई है। पर जैसे विशु, रजत, अम्मा, अनीता भी यहां चले आए हैं। कहां जाए वह भागकर? दिलो-दिमाग पर तो विशु छाया हुआ उससे कैसे दूर भागे?
रजत कभी उस पर दबाव नहीं डालता। उसकी मनःस्थिति को समझता है। लेकिन अगर दबाव डाले, मजबूर करे तो क्या वह पिघल नहीं जाएगी? क्यों नहीं अधिकार जता उसके मन के खाली कलश को भर देता?
कहीं दूर कोई मोर कुहुक उठा। शाम घिर आई थी। दुर्गा मां को प्रणाम कर जैसे ही वह चलने को हुई कि कार के रुकने की आवाज आई। रजत… उसे कैसे पता चला कि वह यहां है?
"मैं जानता था तुम यहीं होगी। इस वीरान जगह पर जो तुम तलाश करने आई हो, वह मेरे पास है।"
"क्या मतलब? और तुम्हें कैसे पता चला कि मैं यहां हूं?” सुमिता का चेहरा कठोर हो गया।
"क्या मैं तुम्हें जानता नहीं हूं, जिस दिन तुम्हें पहली बार लाया था और दुर्गा मां को देख जो शक्ति तुम्हारे अंदर भर गई थी, तभी समझ गया था कि कहीं न मिलो तो यहीं होगी।"
"चलो,” रजत ने उसका हाथ पकड़ लिया। वह चाह कर भी नहीं छुड़ा पाई।
"लेकिन मंदिर के अंदर क्यों ले जा रहे हो?”
“अधूरा काम पूरा करने।" रजत ने चुटकी भर सिंदूर दुर्गा की मूर्ति के सामने से उठाया और उसकी मांग में भर दिया। कहां चला गया था सुमिता का साहस, जिसके आगे रजत खामोश हो जाता था।
“तुम जैसी मूर्ख लड़की के लिए यही सही है। जो खुद तो जल रही है और मुझे भी जला रही है। तुम्हारा यह मिथ्याभिमान तुम्हें कहीं का न रखता, सुमि! आज कुछ बोलोगी नहीं?"
सुमिता, रजत की बांहों से लिपट रो पड़ी।
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें